和江十浮光隠者
作者：韓維
朝代：宋

paragraphs: 我本巖壑性，落身名利場。
譬如籠中鳥，飛舉意不忘。
常恨此世人，與古不相方。
爭名塞朝市，養志空巖房。
近聞二三子，卜築淮山旁。
松柏手自種，夏陰鬰蒼蒼。
晨釣淮上石，暮返林中堂。
琴樽自爲樂，過是皆秕糠。
乃知天下士，未易一概量。
好事江夫子，慕之著辭章。
名落塵土間，清風何激揚。
安知後來者，不及董與黄。